Lieta C-204/07 P

C.A.S. SpA

pret

Eiropas Kopienu Komisiju

“Apelācija — EEK un Turcijas Asociācijas līgums — Regula (EEK) Nr. 2913/92 — 239. pants — Kopienas Muitas kodekss — Ievedmuitas nodokļu atmaksa un atlaišana — Augļu sulas koncentrāts no Turcijas — Pārvadājumu sertifikāti — Viltojums — Īpaša situācija”

Ģenerāladvokātes Vericas Trstenjakas [Verica Trstenjak] secinājumi, sniegti 2008. gada 13. martā I - 6138

Tiesas (trešā palāta) 2008. gada 25. jūlija spriedums I - 6186

Sprieduma kopsavilkums

Eiropas Kopienu pašu resursi – Ievedmuitas vai izvedmuitas nodokļu atmaksa vai atlaišana – Īpašas situācijas esamība

(EKL 211. pants; EEK un Turcijas Asociācijas līguma 7. pants; Padomes Regulas Nr. 2913/92 239. pants)

Īpašas situācijas Regulas Nr. 2913/92 par Kopienas Muitas kodeksa izveidi 239. panta izpratnē pastāvēšana tiek pierādīta, ja no lietas apstākļiem izriet, ka parādnieks ir izņēmuma stāvoklī salīdzinājumā ar citiem to pašu darbību veicošiem saimnieciskās darbības subjektiem un ka, ja šo apstākļu nebūtu bijis, tas nebūtu cietis zaudējumus, kas saistīti ar muitas nodokļu vēlāku iegrāmatošanu.

Nepietiekama pareizas Asociācijas līguma piemērošanas kontrole no Komisijas puses var veidot šādu īpašu situāciju. Lai noteiktu, vai konkrētas lietas apstākļi veido īpašu situāciju, Komisijai jāizvērtē visi relevantie fakti. Līdz ar to, lai arī Komisijai ir zināma rīcības brīvība, piemērojot Kopienas Muitas kodeksa 239. pantu, tā nevar abstrahēties no sava pienākuma efektīvi līdzsvarot, no vienas puses, Kopienas intereses attiecībā uz pilnīgu gan pašas Kopienas pieņemta, gan Kopienai saistoša muitas tiesiskā regulējuma ievērošanu un, no otras puses, labticīga importētāja intereses neciest parastu komerciālu risku pārsniedzošus zaudējumus. Tādējādi, izskatot ievedmuitas nodokļu atmaksas vai atlaišanas pieteikumu, Komisija nevar pamatoti izvērtēt tikai importētāja un eksportētāja rīcību un darbību, bet gan, pildot uzraudzības un kontroles pienākumu, tai inter alia jāņem vērā arī savas rīcības ietekme uz konkrētās lietas situāciju.

Turklāt no EKL 211. panta, EEK un Turcijas Asociācijas līguma 7. panta un daudziem tā piemērošanai pieņemtajiem lēmumiem izriet, ka Komisijai kā EK līguma un saskaņā ar to noslēgto nolīgumu uzraudzītājai jānodrošina, lai trešā valsts pareizi piemērotu saistības, ko tā uzņēmusies saskaņā ar nolīgumu, kas noslēgts ar Kopienu, izmantojot nolīgumā vai saskaņā ar to pieņemtajos lēmumos paredzētos līdzekļus. Šai sakarā Komisijai pilnībā jāizmanto tai saskaņā ar šiem noteikumiem piešķirtās prerogatīvas, lai izpildītu savus pienākumus uzraudzīt un kontrolēt šī līguma pareizu piemērošanu, it īpaši situācijā, kurā eksports uz vienu un to pašu Kopienas ostu, ko tajā pašā references laikposmā veikusi tā pati eksportētājsabiedrība, īstenots ar nepareizu un neautentisku sertifikātu palīdzību.

Runājot par šajos muitas birojos izmantoto zīmogu un parakstu paraugu nosūtīšanu, kas ļauj efektīvi uzraudzīt, kā tiek ievēroti muitas noteikumi par tarifu preferencēm, Komisijas pienākums raudzīties, lai Asociācijas līgums tiktu piemērots pareizi, ietver to, ka Komisijas un ar tās starpniecību arī dalībvalstu muitas iestāžu rīcībā vienmēr jābūt visai informācijai, kas tai ļautu veikt efektīvu kontroli; šāda informācija neapšaubāmi ietver arī zīmogu un parakstu paraugus. Šai sakarā muitas iestāžu izsniegtu sertifikātu reģistrēšana ir starptautiskajā tirdzniecībā nepieciešama prakse, bet, runājot par EEK un Turcijas Asociācijas līgumu, Turcijas iestāžu pienākums reģistrēt A. TR. 1 sertifikātus izriet no šī līguma piemērošanas noteikumiem; līdz ar to situācijā ar divkāršu importu Kopienā, izmantojot A. TR. 1 sertifikātus — vienu autentisku un otru neautentisku — ar to pašu reģistrācijas numuru, Komisijai jāpārbauda, vai šāds imports patiešām ir noticis.

Tā kā konkrētajā gadījumā Komisija nav pilnībā izmantojusi savas Asociācijas līguma ietvaros piešķirtās prerogatīvas, lai nodrošinātu tā pareizu piemērošanu, šī Komisijas pienākumu neizpilde veido īpašu situāciju Kopienas Muitas kodeksa 239. panta izpratnē, kas pamato balstoties uz neautentiskiem vai nepareiziem sertifikātiem iekasētu ievedmuitas nodokļu atmaksu vai atlaišanu.

(sal. ar 82., 88., 89., 92.–96., 99., 104., 105., 117., 118., 123., 124., 126., 130., 131. un 136. punktu)